唔抗拒再拍「網大」 張家輝讚關詠荷太正:收埋佢喺屋企
影帝張家輝與太太關詠荷結婚多年,依然恩愛如昔,他前晚公開大讚太太「老有老靚」,又指對方不時呈現最美的一面,所以要「收埋佢喺屋企」,實行公開放閃,令全場起哄!
張家輝、周勵淇及唐文龍前晚出席電影《超意神探》首映禮。張家輝吸引大批粉絲到場追星,談到早前太太關詠荷復出拍廣告,不少人讚她保養得宜,他自豪回應:「佢不嬲都正。(喺屋企對住佢都咁話?)我真係同佢講你老有老靚。(你把口好識氹佢。)佢真係成日呈現到佢係一個好靚嘅人,唔見我成日收埋佢喺屋企咩?(咁你咪好大壓力?)我本身都係靚仔,有咩壓力?你哋唔係未見過呢啲混血兒呀?番禺溝廣州!」
談到戲中角色記憶力異於常人,張家輝笑說:「拍戲方面我覺得自己幾好,以前喺無綫拍古裝劇,一口氣背頁零兩頁紙對白完全冇問題。」對於《超》片於內地突變網大上架,他表示自己不是負責決策:「今次故事同人物賦予嘅元素好豐富,我諗冇乜演員攞到呢個劇本唔想去做。(內地網民話張家輝都拍網大。)網大都係演戲啫,我唔會排除以後再演網大,如果遇到令我好心動嘅劇本或班底,我都會接。」
周勵淇唔諗生多個
而周勵淇去年被傳懷上第二胎,她笑答:「依家咪見到冇囉,其實得一個小朋友都幾好,暫時唔諗嘞。湊住囝囝我已經好辛苦,因為全部嘢都係我自己搞,呢幾年根本冇晒工作時間。」有份參演《超》片的譚耀文因有工作在身,當晚未能現身,他以短訊回覆:「呢個片係喺疫情嚴重期間接拍嘅,今次張家輝係唯一一個同我演對手戲嘅演員,所以隔離21日都覺得好值。同張家輝合作過後,我就只係差周潤發一位影帝未合作過,希望快啲『集齊一套』啦。」
本文連結 : https://orientaldaily.on.cc/content/娛樂/odn-20240425-0425_00282_051/唔抗拒再拍「網大」--張家輝讚關詠荷太正:收埋佢喺屋企